Uusia lasteja on tulossa ensi viikolla.

Näin Huoltovarmuuskeskuksen toimitusjohtaja kommentoi hankintoja. IL

Huoltovarmuuskeskuksen toimitusjohtaja Tomi Lounema myönsi torstain tiedotustilaisuudessa, että suojavarustehankinnoissa oli tapahtunut virheitä.

Suomen hengityssuojakaupan takana on outo vyyhti, jossa kaiken keskiössä on Suomen Kuvalehden paljastamien tietojen mukaan julkkisyrittäjä Tiina Jylhä ja pikavippifirmoista tunnettu pahasti maksuhäiriöinen liikemies Onni Sarmaste.

Myös Iltalehti on kertonut asiasta lukuisissa jutuissa, esimerkiksi tässä jutussa.

10 miljoonaa

Lounema myönsi torstain tiedotustilaisuudessa, että Huoltovarmuuskeskus(HVK) teki kaupan Sarmasteen yhtiön kanssa tiistaina saapuneista suojaimista. Kauppasumma, eli viisi miljoonaa euroa, maksettiin Sarmasteen suomalaisen yhtiön tilille.

Lisäksi tehtiin erillinen sopimus Tiina Jylhän Virossa toimivan yrityksen kanssa. Maksettu viiden miljoonan kauppasumma on jäädytetty. Lounema ei vastannut kuka rahat on jäädyttänyt ja miksi.

– Sopimuksen perusteella ei ole toimitettu suojavarusteita Suomeen, Lounema kertoi.

Taustoja ei tarkistettu

Kyseiset kaksi yritystä valikoituivat, sillä niillä oli Louneman mukaan tarjota erittäin kysyttyä materiaalia nopeasti.

Yhteydenottoja yhteistyöhön on tullut useilta tahoilta ja yrityksiltä.

Kaupan osapuolien taustoja ei tarkistettu.

– Tässä tilanteessa erittäin perinpohjaiseen taustojen tarkistukseen ei ollut mahdollisuutta. On katsottu, että tarjottu tavara on sellaista, että kauppatoimeen on voitu lähteä. Nyt jälkeenpäin selvisi, mitä sieltä tuli.

Tuotteiden kriteereinä ovat olleet Louneman mukaan hinta, miten nopeasti tavaraa saadaan ja tavaroiden soveltuvuus Suomen sairaaloihin.

Juttu jatkuu kuvan jälkeen.

Hengitysmaskit voidaan testata vasta Suomessa. AOP, Riitta Heiskanen

Tuotteet testataan vasta Suomessa

Keskiviikkona siis selvisi, että tiistaina saapuneet tuotteet eivät sovellu sairaalakäyttöön, kuten niiden olisi pitänyt. Niitä voidaan kuitenkin Louneman mukaan käyttää esimerkiksi kotihoidon yksiköissä.

– Tuotteet olivat sinänsä niitä, mitä oli tilattu, mutta ne eivät täyttäneet eurooppalaisia korkeita vaatimuksia, Lounema totesi.

Maskit jäivät ”selvästi” eurooppalaisista standardeista.

Lisää tulossa

Suomeen on tulossa HVK:n tilaamia suojavarusteita lisää pääsiäisen jälkeisellä viikolla.

Tuotteita päästään testaamaan vasta niiden saapuessa Suomeen. Eli ei ole takuita siitä, että tulossa olevat maskit soveltuvat sairaalaan.

– Se selviää sitten kun materiaali saapuu Suomeen.

Ostettuna on kirurgisia maskeja useita miljoonia, parempia hengityssuojaimia miljoonia ja muuta suojavaatetusta vaihtelevia määriä.

– Kauppoja on sovittuna useamman kymmenen miljoonan euron edestä, Lounema sanoi.

Yhteistyökumppaneita on useita, mutta Lounema ei tilaisuudessa muistanut tahojen nimiä.

Louneman mukaan nyt on ollut enemmän aikaa tehdä varmistuksia kauppakumppaneiden taustoista.

– Meillä on ollut enemmän aikaa tehdä tarkastuksia. Kun tavaraa alkaa Suomeen tulemaan, se helpottaa painetta kauppatoimien tekemisessä. Riskivalvontaa voidaan tehdä paremmin kuin näissä edellisissä on voitu tehdä.

Lounema ei osannut kertoa, onko nimenomaan Jylhän ja Sarmasteen kanssa sovittu uusiakin kauppoja.

Ulkopuolinen tarkistus tulossa

Lounema kertoo, että HVK on tilannut koko prosessista ulkopuolisen selvityksen. Selvityksen perusteella päätetään toimenpiteistä.

HVK on itsenäinen toimija, joka tekee ohjatut tehtävät Työ- ja elinkeinoministeriön ohjauksessa. TEM ja STM ovat olleet Louneman mukaan tietoisia markkinatilanteesta.

Julkisuudessa olleiden kauppojen osalta edellytetään toimenpiteitä HVK:n etujen turvaamiseksi.

– Tämä saattaa edellyttää kauppojen purkamista.

Vastuu

Tavarantoimittajalla on vastuu siitä, että toimitetut tuotteet ovat tilauksen mukaisia.

– HVK vastaa tekemistään kauppatoimista. Vastuu kuuluu Huoltovarmuuskeskuksen toimistusjohtajana minulle,Lounema vastasi.

Jälkipyykki esimerkiksi johdon vaihtamisesta käydään Louneman mukaan myöhemmin, kun akuutti tilanne on hoidettu.